Sasol waarsku oor swak syfers | Netwerk24
Sasol waarsku oor swak syfers
Deur Elvira Wood 25 November 2019 09:01
Die petrochemiese reus Sasol waarsku dat hy 'n moeilike halfjaar agter die rug het.
In 'n handelsverklaring wat vroeg Maandagoggend op die JSE se nuusdiens Sens gepubliseer is, sê Sasol hy verwag dat wesensverdienste per aandeel vir die ses maande tot einde Desember met minstens 20% tot R18,60 gaan daal.
Dit is teenoor dieselfde tydperk 'n jaar gelede.
Verdienste per aandeel gaan ook glo waarskynlik met 20% tot R19,14 daal.
Sasol waarsku dat sy halfjaar-resultate verder beïnvloed kan word deur aanpassings "wat voortspruit uit ons sluitingstyd vir die halfjaar".
Die maatskappy, wat eers sy resultate vir die jaar tot einde Junie in Oktober bekend gemaak het, sê hy wil veral op sy balansstaat fokus.
"Hierdie sluit in om inkrementele likiditeit in te stel deur middel van 'n gesindikeerde leningsfasiliteit van $1 miljard met die Bank of America, Citi, Mizuho en MUFG van tot 18 maande en twee bilaterale fasiliteite met 'n gesamentlike waarde van $250 miljoen oor 'n tydperk van twee jaar," sê die maatskappy in die verklaring.
Sasol sê dié fasiliteite sal hom help om sy likiditeitsposisie in Amerika in dollar te handhaaf terwyl hy die laaste fases van sy Lake Charles-projek afhandel.
Dit is juis dié projek wat in Oktober daartoe gelei het dat albei Sasol se uitvoerende hoofde bedank het.